description: В световната класация страната е 57-ма от общо 149 държави

title: Доклад: Лошо управление и бедност пречат България да напредва

maintext:
© Асен Тонев
Що се отнася до качеството на здравеопазването, България е в компанията на Перу и Иран, а от страните от бившия комунистически блок по-зле са само такива от бившия СССР - Армения, Русия, Молдова и Украйна.
Особено тревожен е спадът на България в категорията "Управление", където за 10 години тя е слязла надолу с 25 пункта до място 78. Тя е една от най-корумпираните в ЕС и отчита малък напредък в борбата с корупцията. България е също с най-ниското равнище на върховенство на закона в ЕС, организираната престъпност остава проблем", пишат авторите.
Най-проспериращите държави:
1. Нова Зеландия
2. Норвегия
3. Финландия
4. Швейцария
5. Канада
6. Австралия
7. Холандия
8. Швеция
9. Дания
10. Великобритания.
България се изкачи за 10 години с три позиции в индекса за просперитет на базирания в Лондон институт "Легатум", но слабите резултати в управлението, здравеопазването и личната свобода я задържат на дъното на групата страни, членки на ЕС, показва новият доклад на организацията. Напредък е отчетен в категориите "Бизнес среда", "Обществен капитал" и "Околна среда". Но преходът към демокрация и свободна пазарна икономика са по-бавни и това прави страната една от най-бедните и най-корумпираните в района.В световната класация на България е отредено 57-о място от общо 149 държави - малко по-добре от Еквадор и Черна гора, но по-зле от Ботсвана, Ямайка и Шри Ланка.Най-слабите резултати на България са в "Здравеопазване" и "Обществен капитал". Последните данни са особено тревожни, защото под "Обществен капитал" авторите разбират силата на връзките между хората, обществените норми и мрежи за подкрепа, както и гражданската активност - проблем, който е общ за посткомунистическите общества в региона.Бедността обаче е водещият проблем за България, предупреждават авторите на индекса. "За бъдещ просперитет е важно България да прокара реформи, които не само да увеличат икономическия растеж, но и да намалят масовата бедност. Трябва да се работи и срещу неефективното управление, организираната престъпност и корупцията."Тази година в категорията "Бизнес среда" страната е слязла с 6 позиции, като изрично се посочва, че антимонополната политика на България е най-слабата в ЕС. Страната е на 71 място в тази категория, докато съседна Румъния е на позиция 41.


description: Две години след отнемането на лиценза на КТБ събраните от синдиците пари са символични и няма изгледи да растат

title: Забравихте ли тази банка

maintext:
Преглед на оригинала Кликнете върху изображението, за да го видите в пълен размер
Поводи за особен оптимизъм извън тях обаче по-скоро няма. Ако се погледне голямата картина, повечето от перлите, отхвърчали от съборената корона на Цветан Василев, вече са надлежно прибрани от различни играчи (виж графиката ). За някои все още се водят битки, но рядко с централна роля на синдиците на КТБ. Te с действията си по-скоро оставят усещане, че функционират като спомагателен отряд за едната страна при нужда.
Насред шума около президентските избори в сянка остана една важна и буквално скъпа годишнина. На 6 ноември станаха две години откакто Корпоративна търговска банка престана да бъде банка - БНБ отне лиценза й и така започна процедурата по несъстоятелност.Очакванията да се постигне нещо по-съществено при събирането на раздаваните от Цветан Василев пари в мрежата от свързани (с него и с някогашния му партньор Делян Пеевски) фирми още тогава бяха приглушени, след като регулаторът констатира, че от кредитния портфейл, възлизащ на над 5.3 млрд. лв., трябва да се направят обезценки за над 4 млрд.лв.Днес резултатът от работата на екип квестори,и последователни два тандема синдици, последният от които е в банката от една година, е символичен. По собствените им епизодични справки средствата в брой са нараснали от 440 млн. лв. в края на 2014 г. и 517 млн. лв. три месеца по-късно до едва 578 млн. лв. към август 2016 г., от когато са последните данни (виж графиката). Или в зависимост от избора на отправна точка увеличението на наличните средства е с между 60 и 140 млн. лв., а общата натрупана сума е под 10% от активите на банката преди отнемането на лиценза. За своето парче от нея чака Фондът за гарантиране на влоговете, който даде 3.65 млрд. лв. за изплащане на до 196 хил. лв. на депозантите в КТБ и още редица други кредитори, за които шансът да възстановят по-съществена част от парите си става все по-илюзорен.Малкото публични данни не са достатъчни да се даде еднозначна оценка на действията на синдиците. Нарастването на сумата в брой досега и в конкретни моменти може да се дължи например на падежирали ДЦК, което трудно може да мине за нечия заслуга. Освен това числото на наличните пари по сметка не отговаря на въпроса какви разходи стоят срещу получените постъпления. Всеки месец от масата на несъстоятелността на КТБ изтичат пари за заплати, адвокатски хонорари, съдебни такси, а при някои кредитополучатели, където към момента няма никакви налични средства - и за издръжка на тяхната несъстоятелност.Същевременно при изминалите досега само две години финансовият ефект може и да не е най-адекватният измерител - все още текат дела за несъстоятелност и за връщане на активи, придобити със средства с произход банката, организират принудителни продажби, оспорват се прихващания По собствените данни на синдиците са заведени дела за несъстоятелност с материален интерес за над 3.5 млрд. лв., а освен това срещу много длъжници вземането се търси и по няколко способа, чрез различни изпълнителни или искови производства. Всичко това може и да се материализира някой ден в спечелени дела и върнати активи - аргумент, който и самите синдици на КТБ изтъкват в отговора си на запитване на депутати. А също и че те реално проправят път с новите законови правомощия, които им бяха дадени и които не са минавали през съд.Отделни големи постъпления се чакат например при финализирането на сделката за БТК. Увеличението на капитала на "Дунарит" с 60 млн. лв. също по думите на участващите страни е предназначено за погасяване на дългове към КТБ, а постъпления може да има и при продажбата на дъщерната банка "Виктория".Финансовият министър Владислав Горанов не вижда съществени проблеми в работата на настоящите синдици Кристи Маринова и Ангел Донов (виж интервюто ), а като основна причина за слабата събираемост изтъква месеците безвремие в началото под ръководството на квесторите, които при отстраняването им получиха и обвинения от прокуратурата. Освен това, както става с местопрестъпление, с времето следите изчезват и става по-трудно да се проследят крадците.Но и ходовете на сегашните синдици няма как да се гледат безкритично. Разследване на "Капитал" показа топлите им връзки с адвокат Момчил Мондешки - мъжкият глас от скандала със записите на съдиите Янева и Ченалова. Мондешки се проявява като брокер между политици, магистрати и бизнесмени и проводник на влиянието на Делян Пеевски. А последният определено е човек с интерес към отломките от някогашната империя КТБ.Работата на синдиците трябва да се измерва не само в техните действия спрямо конкретни кредитополучатели, но и в техните бездействия спрямо други . Например отделеният ресурс в битката с групата "Петрол" и Гриша Ганчев е съществен и дори миналата седмица Маринова и Донов сезираха прокуратурата за организирани умишлени действия, които "водят (или е възможно да доведат) до отклоняване на активи от масата на несъстоятелността на банката, чрез създаване на фиктивни вземания (и фиктивни кредитори)". Същевременно обаче други рокади в собствеността като например овладявнето на "Техномаркет" от Делян Пеевски протичат безаварийно. И това далеч не е изолиран случай.

fasttext_language: bg


description: БСП не помнят, че бяха против отиването на Георгиева в ЕК, а Борисов не помни, че то не стана по негово време

title: Групова амнезия - Капитал

maintext:
"Борисов смени Ирина Бокова с Кристалина Георгиева, с това унижи България пред света и ни лиши от възможността да имаме българин на най-високия пост в ООН, сега ще бъдем лишени от възможността да имаме заместник-председател на Европейската комисия и ще ни се отнеме ресорът "Бюджет и финанси", който е най-важен."
Корнелия Нинова, лидер на БСП
"Аз съм договорил зампредседателски пост и този ресор на госпожа Георгиева."
Бойко Борисов, министър-председател
Преди избори политиците често говорят глупости (без това да значи, че не го правят и през останалото време). Но понякога глупостите са толкова откровени, че няма как да не бъдат коригирани - ей така, за благото на истината. Последният опит на БСП да провокира скандал беше отново свързан с Кристалина Георгиева.Заминаването й от Брюксел към САЩ, след като напусна Европейската комисия и пое ръководен пост в Световната банка, стана повод лидерът на партията Корнелия Нинова да обясни, че това е провал на външната ни политика. "Сега ще бъдем лишени от възможността да имаме зам.-председател на комисията и ще ни се отнеме ресорът "Бюджет и финанси", който е най-важният", каза Нинова, цитирана от пресцентъра на партията.Забавно е как бързо еволюира мнението на една партия, чийто бивш лидер Сергей Станишев толкова активно лобираше срещу номинирането на Георгиева за този пост, че се скара със собствения си премиер Пламен Орешарски. Станишев беше един от вариантите за номинация на кабинета "Орешарски", като тогава се говореше, че ще поеме позицията на комисар по миграцията (преди тя да стане толкова централна тема).Но да оставим еволюцията на БСП на нейните избиратели и да видим колко бързо еволюира амнезията на премиера Бойко Борисов. В опита си да бъде иронично нападателен Борисов отговори на Нинова, че той е договорил ресора на Георгиева. "Никой по-добре от нас не може да преговаря по тази тема", заяви той.Това също е странно. Георгиева бе първоначално номинирана (както стана ясно - с родилни мъки) от кабинета "Орешарски", след огромен натиск от страна лично на Жан Клод-Юнкер. След това бе потвърдена като номинация за ЕК от второто служебно правителство на Росен Плевнелиев По негово време стана и назначението й като зам.-председател на комисията с ресор "Бюджет и финанси".Възможно е, разбира се, Борисов да е бил човекът с конците зад сцената, който е направлявал всички тези играчи - от Орешарски, през Плевнелиев, до Юнкер. Но надали би пропуснал да се похвали с това....


description: Турция ще изгради нов мост над Дарданелите, а Tesla представи нов вид соларни керемиди

title: Какво друго по света: няколко любопитни идеи

maintext:
Фотограф: Капитал
Турция продължава с амбициозните си инфраструктурни проекти и подготвя нов висящ мост над пролива Дарданели. Мостът ще бъде с дължина 3.7 км, а строителството му ще бъде на стойност 10 млрд. турски лири (3.25 млрд. долара). Изграждането му трябва да започне на 18 март 2017 г., като засега предвижданията са, че ще продължи около пет години. Все пак сроковете зависят и от предложенията на компаниите, които ще кандидатстват за строителството.През януари турското правителство ще направи търг и ще приема оферти за строителството и управлението на моста. Основни критерии за избирането на победителя ще бъде предлаганият от тях срок на приключване на проекта и колко бързо ще могат да прехвърлят правата за управление към държавата. Интерес вече е проявен от японски, корейски, китайски и турски компании, обяви турският премиер Бинали Йълдъръм.Мостът, както е модерно напоследък в Турция, ще има историческо име. Той ще се казва "Чанаккале 1915" в чест на победата на османската армия над френски и британски кораби по време на Първата световна война. Съоръжението е част от нова поредица амбициозни инфраструктурни начинания на турските власти. Те включват още изграждането на ново летище в Истанбул, което ще е най-голямото в света, както и голям канал, който ще превърне част от града в остров. В края на август пък беше открит трети мост над Босфора, който е един от най-широките висящи мостове в света.Tesla Motors представи модел на "соларен покрив", изграден от специални керемиди, които генерират електрическа енергия от слънцето. Те ще могат да съхраняват енергията и същевременно да зареждат електромобилите на Tesla. С новото откритие ще отпадне необходимостта от използваните досега слънчеви панели, както и от дълготрайна батерия. Покривът ще има 4 варианта - Textured Glass Tile, Slate Glass Tile, Tuscan Glass Tile, и Smooth Glass Tile, които ще бъдат свързани с произвежданите и продавани от компанията домашни и търговски акумулаторни системи.Засега основателят и главен изпълнителен директор на Tesla Илън Мъск не обяви детайли за цената и кога се очаква да започнат продажбите за потребителите. Мъск обясни, че стандартните соларни панели ще са предназначени за жилища с нови или обслужваеми покриви, а новия тип керемидени панели ще се използват за новоизградени и евентуално при цялостен ремонт на вече съществуващи. Според предприемача керемидените модели ще издържат "квази-безкрайно време" дори и при сурови климатични условия, като може да се очаква експлоатационен живот от поне 50 години. Керемидените плочки ще разполагат с 98% от ефективността на традиционните покривни соларни системи.На сайта на партниращата на Tesla компания SolarCity е публикувано, че производството ще започне в средата на 2017 г., както и че стъклото ще е твърдо като стомана. Потребителите ще могат сами да избират на кои части на покрива да се инсталира скритата соларна технология, докато целият покрив ще изглежда по един и същ начин. "Целта е да имаме соларни покриви, които изглеждат по-добре от обикновения покрив, генерират енергия, издържат дълго време, имат по-добра изолация и на практика инсталационните им разходи са по-ниски от тези на нормалния покрив плюс цената на електроенергията", каза Мъск.Соларните плочки ще бъде произвеждани от SolarCity във фабриката в Бъфало, щата Ню Йорк. Tesla вече е започнала процес на придобиване на SolarCity, която е на загуба.


description: Това може да принуди Фед да създава още стимули, което да подкопае долара и да оскъпи златото

title: Големият дълг остава основният проблем за икономиката на САЩ

maintext: Само за две седмици златото се срина с близо 90 долара до 1210 долара за трой унция. Спадът е близо 7% и е най-голямата загуба от началото на годината за метала. От друга страна, пазарът на акции постига нови рекорди, като Dow Jones Industrial Average достигна нови рекордни стойности в края на миналата седмица. Доларът също отдавна не е бил толкова силен. В момента US Dollar Index е на най-високото си ниво от началото на годината – малко над 101 единици.Прогнозите за апокалиптичен сценарий и крах на борсите, ако Доналд Тръмп спечели президентските избори в САЩ, се оказаха неверни. Победата му вече е факт, но реакцията на пазара е точно обратната - силен долар, силен фондов пазар и сриващи се злато и сребро. Прибързани ли бяха прогнозите на някои анализатори и какво може да очакваме за в бъдеще?Причината да ставаме свидетели на настоящата ситуация е вярата на пазара, че Доналд Тръмп ще изпълни обещанията си от президентската кампания за орязване на данъците и увеличаване на разходите на правителството в определени сектори. Подкрепа на тезата дава и фактът, че за пръв път от много време републиканците имат мнозинство в Сената и камарата и техен кандидат е избран за президент.Повечето модерни икономисти приемат съкращението на данъците и увеличението на разходите през бюджета като рецепта за икономически растеж. Пазарът вярва, че новата политика на изпълнителната власт би могла да снеме тежест от плещите на Федералния резерв, който до този момент се опитваше да стабилизира икономиката с монетарната си политика. Нещо повече - тези дни Джанет Йелън, председател на ФЕД, изрази мнение, че икономиката в момента е в много добро състояние и стимули през бюджета не са нужни.Изборът на Доналд Тръмп за президент не променя факта, че икономиката на САЩ оперира при държавен дълг от близо 20 трлн. долара (104% от БВП) и на практика нулеви лихвени проценти. Големите бюджетни дефицити са невъзможни без помощта на паричната политика. Противопоставянето между Обама и законодателната власт не е основната причина до този момент в САЩ да "няма" стимули за икономиката през бюджета. Причината е, че няма кой да купи още дълг. Единственият купувач е Федералният резерв, който създава пари от нищото.Какво се случва в момента? Очакванията на пазара за затягане на паричната политика и по-големи бюджетни дефицити изстреляха лихвите нагоре. Лихвата по 30-годишните държавни облигации на САЩ достигаха нива от над 3%, нещо невиждано от началото на годината. Последния път, когато лихвите бяха толкова високи, фондовият пазар претърпя сериозна корекция.Но кой би купил още нов дълг на САЩ? Със сигурност това не са останалите страни, които в момента продават ДЦК на САЩ, за да стабилизират падащите си валути. Със сигурност това търсене няма да дойде от местния пазар, който и без това е ужасно задлъжнял. Единственият вариант за по-голям бюджетен дефицит е Фед да изкупи новия дълг и да задържи лихвите по-ниски, отколкото биха били без тяхната намеса. Това означава нови стимули. Това означава слаб долар и по-силно злато.В момента пазарът сам затяга кредитния пазар и не оставя много място на ФЕД за действие. Какво би се случило, ако централната банка не се намеси и не изкупи предполагаемия нов дълг? Въпрос на време ще бъде да видим корекция на фондовия пазар. Основната причина - няма как да няма съществен трансфер на капитал от пазара на акции към пазара на облигации. Когато това се случи, ФЕД ще трябва да реагира, в противен случай фондовият пазар ще се срине.Проблемите в САЩ не могат да бъдат изтрити с избора на Тръмп за президент. Ситуацията с нищо не се е променила и новият президент тепърва ще разбера това.


description: Южнокорейската компания продължава инвестициите си в автосектора

title: Samsung купува производителя на автомобилни системи Harman за 8 млрд. долара

maintext:
Под ръководството на Джей Лий компанията ще направи още по-голям завой към автомобилния сектор
© Pool
Над 30 млн. коли са оборудвани с аудиосистеми и софтуер за свързани системи на Harman.
"Сумата, която Samsung ще плати за сделката, показва колко е отчаяна компанията в откриването на нов източник на растеж", коментира Грег Рох, анализатор в HMC Investment. "От Samsung, изглежда, са разбрали, че няма как сами да се наложат на пазара с коли, затова
търсят големи имена, които да им помогнат", добавя още той.
Акциите на Samsung загубиха 2.8% от стойността си точно преди обявяването на сделката. Представянето на компанията обаче е зависимо от прекалено много фактори и сектори, в които работи. През последните няколко месеца акциите на Samsung са нестабилни, като това може да бъде обяснено основно с проблемите на компанията с Galaxy Note 7.
От Samsung обявиха още, че Harman е лидер на автомобилния пазар за свързващи решения, като над 30 млн. коли по света разполагат със системите на компанията за аудио- и телевизионен сигнал. Телеустройствата позволяват на автомобилите да имат достъп до определени услуги, без значение дали колата е в движение или не, сред които помощ при паркиране и защита от кражби.
В момента Harman разполага с каталог със системи и услуги за автомобили, който по различни оценки на анализатори възлиза на над 24 млрд. долара.
Samsung имаше желание да инвестира в Magneti Marelli, един от главните доставчици на части за Fiat Chrysler. Сделката обаче пропадна заради лошо стечение на обстоятелствата, като точно по това време избухна големият скандал около смартфоните Galaxy Note 7 на южнокорейската компания. Сега Samsung може отново да се насочи към тази сделка и този път да я приключи успешно.
Южнокорейската компания Samsung ще купи американската компания за автомобилни аудиосистеми Harman International Industries, съобщава Bloomberg Tech. Сделката, която ще бъде на стойност 8 млрд. долара, показва за пореден път амбицията на Samsung към заемане на по-сериозно място в автомобилния сектор, където най-вече се използват системите на Harman. Причината технологичната азиатска компания да търси за пореден път придобивки, чрез които да разшири портфолиото си, е забавящият се пазар на смартфони и още по-тежкият удар по компанията след спирането на Galaxy Note 7 от пазара. Сделката се планира да бъде завършена в средата на 2017 г., като преди това трябва да бъде одобрена от акционерите на американската компания и от регулаторите.Samsung влезе в серия от сделки, като всичките изглеждат насочени към автомобилния сектор. Преди седмици компанията закупи дял в производителя на електрически коли BYD, а в момента се обсъждат и евентуални инвестиции във Fiat Chrysler. Harman, която преди време беше насочена към аудиофилмите, сега разчита основно на колите с висококачествено аудиооборудване. Автомобилният сектор вече отговаря за 65% на Harman и най-вероятно този резултат ще продължи да се вдига плавно.


description: След разпадането на Съветския съюз преди четвърт век европейските членки на НАТО намалиха разходите си за отбрана до историческо ниско ниво и сега...

title: Инфографика: Разходи за отбрана в НАТО

maintext: След разпадането на Съветския съюз преди четвърт век европейските членки на НАТО намалиха разходите си за отбрана до историческо ниско ниво и сега три четвърти се падат на САЩ. През миналата година европейските страни от военния алианс решиха разходите за отбрана да се повишат до 2% от БВП до 2024 г.


description: Инвеститор в българската компания е американският фонд 500 Startups

title: "Клеймкомпас" получава 200 хил. долара финансиране

maintext:
Идеята за компанията хрумва на Татяна Миткова към края на следването и по право в Берлин
[Клеймкомпас]
Екипът на "Клеймкомпас" поддържа платформа, чрез която помага да получите обезщетение при закъснял или отменен полет.
Българската компания "Клеймкомпас", която помага на пътници да си издействат обезщетение при проблем с полета си, получава инвестиция от 200 хил. долара от американския фонд 500 Startups и частни инвеститори. Това е първата инвестиция за основаната през 2015 г. от Татяна Миткова, Велизар Шулев и Александър Сумин компания, но не и първо признание. В началото на годината "Клеймкомпас" стана победител в т.нар. лека категория на предприемаческото състезание Get in the Ring за Източна Европа.
Екипът на "Клеиймкомпас" планира да използва инвестицията за доразвиване на продукта си, излизане на нови пазари и разрастване на седемчленния си екип.
"Клеймкомпас" е интернет платформа с калкулатор за обезщетения. Чрез специалния софтуер на страницата ѝ може бързо и лесно да се провери дали един недоволен пътник има право на обезщетение, а екипът на компанията може да му помогне да се сдобие с него.
Според Европейския регламент, ако полет излети със закъснение над три часа, часът на полета е сменен в много кратък срок преди потеглянето или направо е отменен, засегнатите имат право на обезщетение от 250 до 600 евро. Идеята далеч не е нова, но е първата пригодена и специално насочена към Източна Европа. Сайтове, подобни на този на "Клеймкомпас", има на всички западни езици, но дори и те според екипа на компанията успяват да покрият не повече от 1% от всички потенциални случаи в Европа.
Фокусът на българския стартъп е Източна Европа, затова и онлайн представянето му започна освен на български и на турски, румънски, руски и гръцки.
"Наблюдаваме все по-голям интерес към услугата си и вече я предлагаме на 8 езика. Това изисква различни маркетингови стратегии, съобразени с пазарите, на които оперираме", обяснява Александър Сумин, маркетинг директор на компанията. "Автоматизираме процеса на подаване на иск и го правим по-достъпен. Това ни позволява да растем бързо", допълва техническият директор Велизар Шулев.
Финансирането от 200 хил. долара от 500Startups и частни инвеститори е под формата на т.нар convertible security - популярен за Силициевата долина метод за набиране на капитал, подобен на конвертируем дълг, но с дялово участие, обясняват от компанията. Компанията ще използва инвестицията за растеж и навлизане в нови пазари, казаха от "Клеймкомпас".
От средата на октомври част от екипа се намира в Маунтин вю, Калифорния, където с ментори ще се концентрират върху подобряване на технологията си и разрастване на бизнеса. Основните операции на компанията продължават да се извършват в София, където основателите планират разрастване на екипа.
Моделът


description: При третия опит за продажба на най-стария обект на веригата оферта подаде взискателят по делото

title: Има купувач за магазина на "Карфур" в Бургас

maintext:
Магазинът се намира в търговския център "Бургас плаза" и беше открит през 2009 г.
© Георги Кожухаров
Нова процедура е открита от частен съдебен изпълнител и за супермаркета в Стара Загора при начална цена 17.9 млн. лв.
Магазин в Plaza West
Нова процедура за продажба е обявена и за магазина на "Карфур" в недовършения мол Plaza West в столичния квартал "Люлин". Началната цена сега е малко под 5 млн. лв., а оферти се приемат в продължение на месец от 15 ноември. Освен търговският обект в офертата влизат също прилежащите към магазина идеални части от мола и от правото на строеж върху имота. Магазинът се предлага от частен съдебен изпълнител Милен Бъзински. При първия търг през лятото, когато имотът се продаваше от ЧСИ Ренета Василева, наддаването трябваше да започне от близо 13 млн. лв. Кандидати обаче нямаше.
Най-старият магазин на "Карфур" в страната – този в Бургас, предстои да смени собственика си. При третия опит за продажба на обекта заради просрочени дългове на собственика "КМБ България" (част от гръцката Marinopoulos) оферта е подадена от взискателя по изпълнителното дело. Това научи "Капитал" от частния съдебен изпълнител Тотко Колев. Той не уточни името на взискателя, но каза, че претенциите са свързани с отпуснатия ипотечен кредит от гръцката Alpha Bank. Най-вероятно става дума за лондонския клон на банката, към който по информация на "Капитал" са преминали заемите и обезпеченията на "КМБ България", след като българският клон беше придобит от Пощенска банка.Приключването на сделката ще отнеме известно време, тъй като има и други кредитори и трябва да се уточни как ще бъда разпределена и платена сумата, обясни Колев, но не посочи кои са те. По друго изпълнително дело, където същият имот се продаваше от частен съдебен изпълнител Ивелина Божилова, като взискатели към Alpha Bank се бяха присъединили българските дружества "Вардимис" и "Бест фудс".Последният търг на практика беше трети опит за продажба на хипермаркета, който беше обявен с цена 11.6 млн. лв. Първата процедура беше организирана през лятото при начална цена 14.5 млн. лв., но кандидати нямаше.Магазинът на "Карфур" се намира в търговския център "Бургас плаза" в морския град. Общата му площ е 12.6 хил. кв.м, но в офертата на съдебния изпълнител влизат и 37.26% идеални части от паркинга (над 1200 паркоместа), общите части на комплекса и терена, върху който е построен. По данни от Имотния регистър "КМБ България" е купила имота от "Бургас плаза" през август 2008 г. за сумата от 18.58 млн. лв. Самият магазин беше открит през март 2009 г. и практически оттам започна експанзията на веригата в страната.Междувременно за хипермаркета на "Карфур" в Стара Загора беше открит четвърти търг, след като на предишните три не се появиха купувачи. Досега двама съдебни изпълнители се опитваха да продадат обекта, който се намира в City Mall. Две от процедурите бяха организирани от Гергана Илчева по искане на Столичната община, на която "КМБ България" дължи данъци. Другите два търга, включително и течащият в момента, са на ЧСИ Иван Стръмски и са с взискател Alpha Bank, където е ипотекиран имотът.Минималната цена, която се търси сега, е 17.9 млн. лв. спрямо 22.7 млн. лв. при първия търг през лятото. Оферти се приемат до 5 декември, а евентуален купувач ще бъде обявен на следващия ден. За продажба се предлагат магазинът с площ 9255 кв.м и парцелът под него, където има подземен паркинг.Хипермаркетът беше открит през 2012 г., когато "Карфур" все още имаше силни позиции на пазара. През последните две години обаче компанията започна да изпитва затруднения и да бави плащания към кредитори и доставчици, заради което сметките й са под постоянен запор. Преди няколко месеца дружеството се раздели с най-големия си обект – в столичния The Mall, който стана собственост на кредитора й Уникредит Булбанк. Финансови проблеми има и Marinopoulos, която държи правата за франчайз на Carrefour в няколко държави в региона, включително България. Преди няколко месеца гръцката компания поиска защита от фалит.


description: Според експертите от MBL|CBRE това се дължи на продължаващото освобождаване на обекти от Carrefour

title: Свободните търговски площи в София се увеличават

maintext:
Сред основните събития на тримесечието беше представянето на ребрандирания City Center Sofia, сега - Park Center. Главните промени са реновираната фасада и общи части на сградата, както и местоположението на ескалаторите.
© Надежда Чипева
Общият обем на търговските площи запазва нивото си от 760 хил. кв.м към края на септември.
Най-голямата
финландска
верига ресторанти за бързо хранене
също стъп
ва
на българския пазар. Първите два ресторанта ще отворят в Стара Загора и
Ловеч.
Нивото на свободните търговски площи в София нараства значително през третото тримесечие на годината, посочват в доклада си консултантите от MBL|CBRE. Според тях основната причина за това е продължаващото освобождаване на обекти от Carrefour. Общият обем на търговските площи запазва нивото си от 760 хил. кв.м към края на разглежданото тримесечие.Едно от значимите събития в периода в София беше представянето на визията на ребрандирания City Center Sofia под новото име Park Center. Основните промени в търговския център са реновираната фасада и общи части на сградата, както и местоположението на ескалаторите. Миксът от наематели също е променен - в мола вече са представени търговски марки като Betty Barclay, Scandal, The North Face и др.В Пловдив мол "Марково тепе" отвори врати в края на октомври. Сред марките, които отварят магазини в новия търговски център, са Tom Tailor, Guess, Liu Jo, Yves Rocher и др.При главните търговски улици потреблението продължава да е съсредоточено в ресторантите и кафенетата, особено на столичния булевард "Витоша". Модните ритейлъри са представени главно в моловете и няма нови брандове, представени на ключовата улица. Наемните нива в този тип обекти остават стабилни и експертите не очакват промяна скоро. Според MBL инвестицията в магазин на главна търговска улица е разумен ход, тъй като доходността от подобен обект е между 5.5 и 6%.Многото освободени площи от Carrefour повлияват осезаемо на пазара в София, давайки отражение в значително по-висок процент на свободни площи в сравнение с предходното тримесечие – делът расте от 13.3% на 18%. Междувременно процентът на незаети площи в търговските центрове извън София отбеляза несъществено изменение – от 19.5% на 18.9%.Според експертите делът на свободните площи в столицата ще се запази на сравнително високо ниво. В тази посока интерес ще представлява бъдещото запълване на площите, освободени от Carrefour.Както и през останалата част на годината веригите супермаркети отново са сред най-активните участници на пазара. В периода юли - септември Billa отвори три нови магазина, като продължава да държи първата позиция по брой опериращи обекти. В същото време Kaufland, който води по обща площ на търговските си помещения, обяви плановете си да отвори два нови обекта във Варна в рамките на една година.През изминалото тримесечие Lidl откри първия си магазин в столичен мол. От MBL посочват, че това отразява новата концепция на веригата по стандарта BREEAM. Компанията поетапно ще обнови всички съществуващи обекти по новия стандарт.Сред тенденциите на пазара е засилващия се интерес от скандинавските компании – IKEA добави още един център за поръчки в страната, в Бургас. Датската компания JYSK увеличи своя пазарен дял с нов, девети магазин във Варна. Средносрочните планове са компанията да оперира в 35 обекта у нас.Hesburger


description: Предишните прогнози бяха изготвени през март на тази година и се базираха върху оставане на страната в ЕС. Правителството понижи очакванията си за...

title: Великобритания понижи очакванията си за ръста на иконономиката през 2017 г.

maintext:
© Toby Melville
Предишните прогнози бяха изготвени през март на тази година и се базираха върху оставане на страната в ЕС. Правителството понижи очакванията си за ръста на БВП от 2.2% на 1.4%, а през 2018 г. прогнозата се измества от 2.1% на 1.7%. Икономиката на страната ще се възстанови сравнително бързо, сочат по дългосрочните предположения. Те поставят ръста на БВП през 2019 и 2020 г. на ниво от 2.1%, без промяна спрямо мартенските разчети.


description: Изненадващо силно представяне на републиканския кандидат в драматичните избори за президент на САЩ

title: Доналд Тръмп взе ключови щати по пътя към президентството

maintext:
1
2 © Joshua Roberts
1
2 © Carlos Barria
Доналд Тръмп излезе пред Хилари Клинтън в надпреварата към Белия дом и е на 26 електорални гласа от победата на изорите. Ключови щати като Охайо, Флорида и Мичиган, които през 2012 г. гласуваха за Барак Обама, сега са червени, твърдят прогнозните резултати.Охайо беше първият колебаещ се щат, в който Тръмп спечели срещу Хилъри в Клинтън в драматичната нощ. След това дойде победата на демократичния кандидат във Вирджиния и Колорадо. Последният засега щат с обявени резултати е Невада, където бившият държавен секретар е победител, но това е слаба утеха на фона на спечелените до момента 244 електорални гласа от Тръмп (при нужни 270 за влизане в Белия дом) при ясен изход от надпреварата в 42 щата. Основната надежда, която остава на екипа на Хилари, е Пенсилвания, където засега Тръмп води с под под 1%.За момента се очертава и републиканците да запазят контрола си както в Камарата на представителите, така и в Сената при провеждащите се едновременно с президентския вот избори за Конгрес.Победата на Доналд Тръмп във Флорида и Охайо хвърли надпреварата в Белия дом в несигурна територия още рано миналата нощ и накара пазарите да потръпнат. Мексиканското песо - превърнало се в ключов показател за шансовете на републиканския кандидат - падна с над 13% спрямо долара, което е най-големият срив от валутната криза от 1994-1995 г. Индексът S&P 500 е надолу с 5%, а златото поскъпна с 4.1% докато инвеститорите се подготвят за шок, сравним с вота за Brexit през юни."Изглежда сме изправени пред най-оспорваните избори от 2000 насам. Няма съмнение, че Тръмп се възползва от недоволството, което чувстват много избиратели. Честно казано нашата партия трябва да свърши по-добра работа сред хората от бялата работническа класа," признава Брендън Бойл, конгресмен демократ от Филаделфия.Какви са първите реакции на пазарите може да прочетете тук


description: Южнокорейската компания е продала с 14,2% по-малко смартфони през третото тримесечие в сравнение със същия период на миналата година, показват...

title: Samsung със срив на продажбите на смартфони след скандала с Galaxy Note 7

maintext: Южнокорейската компания е продала с 14,2% по-малко смартфони през третото тримесечие в сравнение със същия период на миналата година, показват данните на анализаторската компания Gartner. Последният подобен спад на продажбите на Samsung е от четвъртото тримесечие на 2014 г., когато телефоните на компанията отстъпиха сериозно на особено успешните модели на Аpple iPhone 6 и 6 Plus.


description: Централната банка може да увеличи дела на изкупуваните ДЦК при негативен сценарий на референдума

title: ЕЦБ може да увеличи помощта за Италия в случай на нужда

maintext:
Петролът изгуби над 3%, доларът поскъпна след публикуването на БВП на САЩ за третото тримесечие.
ЕЦБ може да предприеме мерки, за да облекчи ефектите от референдума в Италия, насрочен за 4 декември. Институцията заяви, че може да увеличи дела на ДЦК на страната в изкупуваните облигации през декември в зависимост от резултата от гласуването. Опасенията на анализаторите са, че при отхвърляне на конституционните промени правителството на Матео Ренци ще подаде оставка."Управителният съвет разбира, че ЕЦБ има възможност да помогне на Италия и ще я използва в случай на нужда. Количествените улеснения са достатъчно гъвкави, за да го позволят, и могат да ограничат волатилността", коментират от институцията, цитирани от Reuters. Междувременно допитване показа, че една пета от интервюирани 1000 анализатори смятат, че Италия може да напусне еврозоната в следващата година.Вербалната намеса на ЕЦБ повлия окуражаващо за инвеститорите, като обърна курса на акциите на банките. Секторният индекс EuroStoxx Banks преодоля спада си и в крайна сметка нарасна с 1.30%, а EuroStoxx 600 добави 0.17%.Индексите се движиха между червена и зелена територия. В крайна сметка DAX се доближи до стойността си на отваряне, оставайки без промяна към края на сесията, а автопроизводителите оглавиха губещите акции. Емисията на енергийната RWE поскъпна с 2.5% процента въпреки поевтиняването на петрола. По същото време САС 40 отчете 0.63%, като банковите акции поведоха индекса нагоре. На борсата в Лондон FTSE 100 беше на другия полюс, понижавайки се с 0.79%. Ниската цена на петрола удари акциите на производителите, а добиващите други суровини компании също пострадаха. Емисията на Antofagasta се понижи с 3.71%, а Rio Tinto и Randgold Resources изгубиха по близо 3%."В момента виждаме много малък шанс ОПЕК да постигне договорка за ограничаване на предлагането", коментира за CNBC Бярне Шиелдроп от Nordic Bank.Съмнение за изхода от срещата в сряда продължава да тегне заради Иран и други членове на организацията, които искат добивът им да расте. По-неочаквано е обаче решението на Русия в последния момент да не изпрати делегация на срещата във Виена. Страната многократно обяви, че ще участва в ограничаването на добива, ако ОПЕК стигне до договорка. WTI поевтиня с 3.63% до 45.36 долара, а сортът брент изгуби 3.80% до 47.33.Прогнозите на Goldman Sachs сочат, че успех на срещата ще покачи цената на суровината над 50 долара в кратък период. В обратния случай котировките му ще ударят 40 долара в края на 2017 г.


description: Из залите на Whiskey Fest, може да се зачудиш откъде да започнеш с цялото разнообразие на марки. Но според госта на събитието и посланик на Chivas...

title: Абсолютно неначинаещ

maintext:
[Chivas Brothers]
Публикацията е част от платеното съдържание в Капитал Light.
[Chivas Brothers]
Из залите на Whiskey Fest, може да се зачудиш откъде да започнеш с цялото разнообразие на марки. Но според госта на събитието и посланик на Chivas Brothers Макс Уорнър влизането в уиски света не е трудно."Интересното е, че се запознах с тънкостите, когато започнах работата за Chivas. Честно казано, преди това не знаех нищо", казва Макс Уорнър, който е роден в Лондон и е прекарал детството си в Кения. Той се присъединява към Chivas Brothers през 2004 г. като Chivas Regal бранд амбасадор. През юли тази година той е награден за най-добър посланик на марката на престижните Spirited Awards. Историята как започва всичко това не е от най-стандартните."В продължение на много години работих като барман и управител", разказва Макс, чийто опит зад бара е дванадесетгодишен. "Един от баровете, в които бях, спечели награда за най-добро заведение. Преминавахме през различни изпитания, включително разпознаване на блендове. После ме поканиха от Chivas, но тогава им казах, че съм само на 26 години и съм твърде млад, за да разбирам от уиски. Беше преди години, така че не беше толкова лесно да провериш в Google каква история стои зад марката. Когато разказах на приятели, те всячески се опитваха да ме разубедят и малко по малко разбрах, че съм на прага да изпусна голяма възможност. Обадих се и им казах, че онова "не" е всъщност било "да". Обясних им, че въпреки липсата ми на познания, имам идеите и креативността да превърна нещо, което се асоциира с по-възрастна аудитория, като по-вълнуващо за по-младата публика. Обучението ми беше едно пътешествие."И то буквално. Макс първо отива до Шотландия, за да разбере и наблюдава целия процес. Там има четиринадесет дестилерии, всяка от които със собствена традиция и особености. "Трудно разбирах акцента на човека, който ме обучаваше, но усещах, че той говори или за уиски, или за футбол", смее се той. Най-яркият спомен – как на изгрев слънце, те се спускат с колата по шотландските хълмове, докато спътникът му е усилил AC/DC. "Въпреки че на пейзажа му отиваше по-скоро Брамс."Работата му с Chivas включва и развиването на иновативни проекти. Едно от последните му постижения създаването на Crafted for the Senses – пътеводител за консумация на супер-премиум напитки за специални поводи, който може да бъде разгледан както под формата на красива настолна книга, така и като iPad приложение."Според мен няма стриктни правила в дегустирането. Най-важното е да бъдеш себе си. Пий преди това толкова кафе, колкото обичаш да пиеш. Ако пушиш, пуши, колкото пушиш обикновено. Ако решиш да промениш себе си изведнъж само за случая на дегустацията, твоето преживяване е вече различно от това, което би било по принцип. Примерно в Китай всички пушат непрестанно и за да разбера как те консумират уиски, трябва да видя как гоправят според собствения си начин да живот. Няма как да променя навиците им или да се държа все едно съм някой старец, който иска всички да живеят според неговите правила. Уиски светът е всеобхватен. И подлежи на много интерпретации според контекста и повода. Може да сметнеш пиенето на уиски за определен час от деня или на определено място за неподходящо, но би изпил коктейл с уиски по същото време и на същото място."


description: Най-големите рискове за американската икономика са свързани с големия дълг и противоречивите изказвания за протекционизъм на Тръмп

title: Несигурност на име Тръмп

maintext:
Засега изборът на Доналд Тръмп не предизвика сериозни сътресения на пазарите, но притесненията остават.
Данъчните облекчения, които той предвижда, ще се отразят добре на компаниите, но зле на бюджета.
Макар новият американски президент Доналд Тръмп да е предприемач, пазарите и бизнесът съвсем не посрещнаха избора му обнадеждени. Напротив, световните борси отбелязаха понижение, въпреки че не се стигна чак до предричаните сътресения, а американски изпълнителни директори от над 1100 компании (вкл. Boeing, Coca-Cola, Caterpillar) изпратиха отворено писмо до Тръмп, с което изразиха опасенията си за несигурността и заплахите за търговията.Може би най-големият проблем в момента е, че настъпва нов период на несигурност. Главният икономист за САЩ на Capital Economics Пол Ашуърт коментира, че това е стъпка в неизвестното, "тъй като не знаем какъв президент ще бъде Тръмп". Засега икономическите планове на Тръмп съдържат три основни елемента – рязко намаляване на данъците за компаниите, предоговаряне на търговските споразумения на САЩ и промени в регулациите на банките и имиграцията. Изчисленията на анализатори са, че тези промени ще доведат до увеличаване на бюджетния дефицит с над 9.5 трлн. долара в следващите десет години (или от сегашните 2% от БВП до 8% от БВП), както и ще прибавят над 5 трлн. долара към вече рекордния дълг на САЩ. В момента той вече надвишава 19.5 трлн. долара. Адекватен план за справянето с него засега не е предлаган.Изглежда, че времената, в които претендентите за президентския пост в САЩ се състезаваха за това кой е по-голям защитник на бизнеса и свободната търговия, са безвъзвратно отминали, но Тръмп има една пробизнес идея - свалянето на корпоративния данък от 35% на 15% и намаляването на данъчната ставка за доходите на най-богатите от 39.5% на 33%. Съветниците на Тръмп смятат, че увеличаването на бюджетния дефицит заради тези мерки ще бъде компенсирано от по-бърз икономически растеж (от порядъка на 4-5%). Те не отричат, че ще има увеличение на националния дълг, но смятат, че приоритетът е да се ускори икономическият растеж, който след кризата така и не успява да премине психологическия праг от 3%.Търсенето на по-силен икономически растеж е разбираемо – въпреки че кризата от 2008 г. премина, той остана слаб, комбиниран с муден ръст на продуктивността и съответно на заплатите. Всичко това отрови настроенията сред избирателите и даде място на антиглобалистична реторика. Протекционистичната линия на кампанията на Тръмп търсеше подкрепа сред избирателите, които пряко пострадаха от деиндустриализацията (работните места в индустрията спаднаха от 18 млн. през 1984 г. до 12 млн. през 2012 г.).Позиционирането на Тръмп като защитник на икономическия растеж обаче не означава, че ще успее да го осъществи, още повече с мерки, които ще увеличат дълговото бреме и бюджетния дисбаланс. Без бюджетен излишък би било невъзможно да се намали дългът. Една от идеите на Тръмп беше правителството да изкупи дълга на САЩ на намалена цена, а след лятото не е говорил повече по темата, макар че дълговата бомба продължава да тиктака. Разбира се, вината за колосалния размер на дълга в момента не е на Тръмп, но ако той продължи да пренебрегва въпроса и залитне в стремглавото му увеличаване, това може да се превърне в катализатор за следващата световна финансова криза. Вероятно ако не беше дълговият въпрос, икономическите обещания на Тръмп нямаше да звучат толкова опасни, но ситуацията е различна.Идва "режим, който е невеж по отношение на икономическата политика и враждебен към всякакви усилия, за да я направят работеща. Много вероятно сме пред глобална рецесия, без видим край", коментира на свой ред Нобеловият лауреат за икономика Пол Кругман след избора на Тръмп.Най-бързият ефект след изборите беше засилването на волатилността на финансовите пазари и на валутните курсове, но опитът след Brexit показва, че едва ли предстоят драматични развития. Още повече че след британския референдум инвеститорите бяха поне една идея по-подготвени за изненади на американските избори. При валутните движения последиците са най-значителни за мексиканското песо (което изгуби вече 12.5% спрямо долара). Междувременно еврото, йената, паундът и швейцарският франк поскъпнаха спрямо долара.Сигнал за аларма за глобалната финансова система обаче би била нова атака на Тръмп към Федералния резерв. Когато преди повече от месец той обяви, че Фед поддържа лихвите ниски по молба на президента Обама, Тръмп атакува основополагащата идея за независимостта на централната банка и способността ѝ да води монетарна политика без контрол от управляващите. Ако той не споделя това убеждение, вероятно ще опита да оказва и натиск върху решенията ѝ, което никак не би се харесало на финансовата система в глобален мащаб.По-сериозните рискове от политиките на Тръмп ще се разгръщат в по-дългосрочен план. Компаниите ще изчакат да видят дали новият президент ще изпълни заплахите си за по-сериозни търговски бариери, като например мита от 45% върху вноса от Китай и 35% върху този от Мексико. Много американски компании като United Technologies, Mondelez и Ford бяха нападнати от Тръмп за това, че преместват производството си извън САЩ към страни с по-ниска цена на труда. Това означава, че новият президент би могъл да излезе с предложения за ограничаване на тези практики, ако реши да продължи предизборната си реторика.Докато Тръмп възнамерява да издига все повече бариери между света и САЩ (включително стена между Мексико и САЩ и допълнителен контрол върху имигрантите), той се опитва да се представи като защитник на американския бизнес и иска да намали регулациите вътре в САЩ. Например тези за банките и екологичните изисквания за корпорациите. Според него това ще ускори икономическия ръст и ще създаде 25 млн. работни места. Според анализ на Financial Times тези идеи ще се харесат от големите американски банки, които няма да имат нищо против ако се отмени законът Dodd-Frank от 2010 г., с който се наложиха по-сериозни регулаторни стандарти. Същевременно обаче Тръмп поиска връщане на закона от 1933 г. (отменен през 1999 г.), който забранява на търговските банки да извършват застрахователни дейности и да се занимават с инвестиционно банкиране. Тези объркани сигнали от Тръмп всъщност подхранват несигурността.Освен това, докато предвижданите данъчни облекчения може да помогнат на компаниите, имиграционните и търговските политики на Тръмп могат да имат по-голям и по-влошаващ ефект за тях. Нийл Сондърс, анализатор от Conlumino, коментира пред Financial Times, че "политиките на Тръмп могат да имат сериозни последствия за търговците на дребно, особено ако се въведат повече ограничения на трудовия пазар и ако продуктите поскъпнат заради данък върху вноса. Това е сериозен проблем предвид взаимосвързаността на снабдителните вериги".За сметка на това енергийната индустрия почти сигурно ще спечели от идването на власт на Тръмп, който е привърженик на отварянето на забранени в момента територии за сондаж на петролни и газови находища, включително федерални земи и води, с което би зачеркнал досегашните усилия на Обама да въведе по-строги регулации в сектора.В речта си след резултатите от избора Тръмп обяви единствено, че ще се фокусира върху подобряването на инфраструктурата на страната, както и че ще поддържа честни и приятелски отношения със световните партньори, макар че интересите на Америка винаги ще са на първо място. Това означава, че предстои тепърва да се уточнява кои части от икономическия му план ще бъдат наистина въведени. Дотогава остават надеждите, че скоро екипът му ще излезе с по-конкретни и по-добре обосновани икономически политики.


description: Управляващият съдружник в "EY България" пред "Капитал"

title: Диана Николаева: След регулаторните проверки банките ще станат по-активни в продажбата на активи

maintext:
Към възможностите за сливания и придобивания в България винаги е имало чуждестранен интерес, освен в периодите, когато страната беше в заглавията с негативни новини, смята Диана Николаева
© Юлия Лазарова
"Успешната M&A стратегия за България е да се консолидират многото малки компании и бизнеси."
Диана Николаева е управляващ съдружник в "EY България" и ръководи отдел "Финансови консултации по сделки" на местното подразделение на международната консултантска и одиторска компания. Участвала е в някои от най-големите корпоративни сделки в България, като още от началото на 90-те е консултирала правителствата и институциите, свързани с макроикономическия анализ, приватизацията и сливанията и придобиванията.Опитът й включва проекти както в България, така и в други страни от Централна и Източна Европа, свързани с бизнес оценки, корпоративно управление, финансов анализ и инвестиционни консултации, преструктуриране и финансов дю дилижънс.Разговаряме с Диана Николаева за тенденциите на пазара на сливания и придобивания (M&A) от началото на годината, както и за очакванията й за развитието му през 2017 г. Тези теми ще са във фокуса и на организираната от "Капитал" годишна конференция "Сделки и инвеститори" , която ще се проведе на 29 ноември в "София хотел Балкан". За 11-а поредна година събитието събира компании, консултанти, инвестиционни фондове, предприемачи и инвеститори, като създава платформа за срещи, дискусии, обмяна на смислен опит и начало на нови партньорства. Повече за програмата и лекторите можете да научите на capital.bg/conference - Тази година определено отбелязваме съществено раздвижване на пазара на сливания и придобивания. Раздвижването започна от миналата година и продължава и сега. Не само в България, а и в Европа – когато там започне оживяване на инвеститорския интерес, това неминуемо се чувства и тук. Фактът, че много сделки успяха да се приключат за много кратко време, също говори за бързо и сериозно оживление.- M&A бизнесът е много чувствителен и е първият, който рязко секва, ако настъпят някакви икономически или политически сътресения. Но когато всичко се успокои, той е и този, който се възстановява с най-бързи темпове. През последните години бизнесът изчисти балансите, стабилизира се, оползотвори възможностите за вътрешен растеж и вече може да мисли за евентуално разширяване чрез придобиване на други компании.- Хубавото е, че България е остров на стабилност в региона. В периода на политическите сътресения от 2013-2014 г. нямаше съществена M&A активност, но в последните две години това се променя. Фактът, че България не е била обект на негативни новини, е предпоставка на страната да бъде погледнато като на интересна дестинация. Много е важно и какви активи излизат на пазара – специално когато говорим за България. За такива, които са на високо технологично ниво, с голям пазарен дял, със стабилно присъствие, е нормално винаги да има интерес.- Във всеки M&A ангажимент първото нещо, с което започваме, е да представим каква е макроикономическата ситуация, държавата и условията за правене на бизнес, евентуалните регулации. След това представяме актива в контекста на пазарните трендове. Подготовката на компаниите е друг много съществен фактор. Много често дори добри, перспективни активи остават недооценени, ако не са подготвени. Да представиш компанията по начин, който да привлече интерес, също си е изкуство – финансовите отчети не казват всичко и обикновено те са второто съображение, но първото, което би привлякло потенциалните инвеститори, са именно продуктът, пазарният дял, брандът. Ключово и за купувачите, и за продавачите е да имат добри консултанти, защото всяка една такава сделка трябва първо да се вмести в стратегията на купувача или продавача.- От декември до юни приключихме пет сделки, като дори аз самата се изненадах от скоростта, с която се случиха някои от тях. Приключи се придобиването на "Фадата", която е водещ софтуерен разработчик. Другата голяма беше болница "Токуда", която за мен също е сделка, която се случи за много кратко време. Двете фасилити компании, които Empower Capital и KJK придобиха – "Вики комфорт 2004" и "Фасилити оптимум България". И една, която може би остана малко по-незабележима, но е също много ключова и съществена сделка, беше придобиването от B2Holding на "Агенция за събиране на вземания".Във "Фадата" ключовото нещо беше невероятният продукт, който те имаха, както и екипът, който го развива и поддържа. Във фасилити компаниите това беше пазарният им дял. В болница "Токуда" ключово беше съчетанието на качество на услугата, т.е. продуктът, а също и стабилното финансово представяне. В "Агенцията за събиране на вземанията" беше съчетанието от растящ местен пазар покрай вторичната търговия с дългове, която се разви, и ефективната организация и компетентен екип. Та това е тънкостта на M&A-я във всяка една такава сделка – да знаеш кои са силните страни на актива, за да можеш да го позиционираш правилно.- Според мен винаги е имало чуждестранен интерес освен в периодите, когато бяхме в заглавията с негативни новини. Имаше един момент, в който се пишеше как големи енергийни и ритейл компании излизат – един излиза, но друг влиза. Това не е непременно свързано с това, че в момента нашата държава не предлага добри условия за бизнес.- Ами да, вижте, банките са свръхликвидни, минаха успешно проверката на качеството на активите (AQR) и очаквам да започнат да инвестират по-смело. Бизнесът се справи добре според мен и тези, които имаха проблеми, или ги решиха, или вече не са в бизнеса. Така че виждам добри условия да се върви с по-добри темпове на растеж. Истината е, че никой не прогнозира двуцифрен растеж, но 2-3% темп на растеж не е лош.- Интересното е, че в периода 2007-8 г., преди кризата, когато дяловите инвеститори, които обикновено са по-опортюнистични и се насочват точно към най-бързо растящите компании, всички казваха "ние искаме тази и тази индустрия". Сега никой не казва така. Когато говорим, казват "всяка индустрия – освен тези, свързани с цигари, оръжие и този тип неща, в които нямат право да инвестират – всички други са отворени за нас, стига да имаме актива, който да предлага продукт, организация, пазарен дял, EBITDA и т.н.".От тази гледна точка, тъй като България стана клъстер на високотехнологични компании, там можем да очакваме много сделки. Но тъй като компаниите са малки, за мен там по-скоро първо ще започне един процес на окрупняване и на консолидация. Такъв е случаят и с аутсорсинг компаниите. Производството е един широк отрасъл, в който имаме конкурентни предимства и бихме могли да отговорим на очакванията на инвеститорите за големина на сделката.За мен успешната M&A стратегия за България е да се консолидират многото малки компании и бизнеси – и в преработващата промишленост, и в текстилната, ако щете, дори и на ритейл пазара, фармацевтичният пазар е много раздробен. Във финансовия сектор, особено в небанковия финансов сектор също има сериозна възможност за консолидация. Такъв пример е застрахователният пазар – след прелицензирането на всички здравни застрахователи, станаха много застрахователните компании, които трябва да се борят за пазарен дял само на базата на цена на услугите. Тъй като това не е дългосрочна стратегия, там също очаквам процеси на консолидация на сектора.- Сигурно би било допълнителен импулс, но основният е свързан с това, че пазарът не е голям, а компаниите са много.- Излизат много нови неща. Не мога да кажа конкретно кои са, но виждам, че на пазара се появяват и по-големи сделки. Доколко ще са успешни и дали ще се приключат до края на годината, не мога да коментирам, но се появяват. Една сделка обикновено отнема много по-дълъг период от време – между шест и девет месеца е минимален срок. И са в най-различни индустрии.Очакваме, че ще започнат да се продават и портфейли от вземания. Досега банките бяха изключително фокусирани в AQR-ите, но сега идва моментът, в който и те ще започнат по-активно да се освобождават от активи, при това не само портфейли, а и активи, които са придобили като обезпечения, включително и бизнеси. Така че според мен това също ще даде тласък на M&A пазара.През следващата година очаквам да започне и процес на смяна на собствеността в компании от средния сектор. За много от компаниите, които са създадени преди 20-25 години, настъпва момент, в който собствениците навлизат в друг етап от живота си. Естественото развитие при тези бизнеси е продажба и смяна на собствеността.Отделно от това в някои компании жизненият цикъл на инвестициите е стигнал до момента, в който е дошло времето инвеститорите да излязат просто защото профилът на инвеститора е такъв, че влиза за определен период от време. В средния сегмент очаквам много такива сделки. Така че според мен това също ще даде тласък на M&A пазара.Интервюто взе Мария Иванова


description: Четирима представители на страната са сред финалистите в инициативата New Europe 100

title: Българските иновативни лидери на 2016 г.

maintext:
Съоснованата и управлявана от Атанас Киряков група "Онтотекст" предоставя семантични бази данни и инструменти за анализ на съдържанието на големи медийни компании като BBC и Financial Times.
© Юлия Лазарова
Четирима българи с техните три проекта попадат в тазгодишната финална селекция на инициативата New Europe 100, която отличава най-изтъкнатите иноватори в Централна и Източна Европа (ЦИЕ). Своеобразната класация на иновативните лидери в региона се изготвя за трета поредна година от Res Publica, International Visegrad Fund, Google и Financial Times. Целта й е да популяризира носителите на промяната от развиващите се европейски страни и да създаде връзки между лидерите на иновациите в региона.И тази година проектите на избраните 100 финалисти са най-разнообразни – от софтуер за управление на безпилотни автомобили, през компания за телемедицина, която подкрепя бременните жени, до приложение за съобщения с жестомимична анимация. Най-значителен измежду тях е броят на представителите на бизнеса – 54-ма "претенденти", както ги наричат авторите на класацията. Сред идеите им те изброяват например базираната във Варшава първа консултантска компания с дронове в света, румънска разработка за ховърборд и серия технологични стартиращи компании, които променят начина, по-който потребителите управляват парите си.Около една трета (29) от финалистите насочват усилията си в областта на обществото и политиката, десетима са избраните от категория наука, а останалите седмина иновативни лидери са представители на медийния сектор.Българските иноватори в селекцията са изпълнителният директор на специализираната в предоставянето на семантични технологии софтуерна група "Онтотекст" Атанас Киряков, основателите на програмата за подкрепа, менторство и обучение на стартиращи предприемачи Start IT Smart Антон Ценов и Николай Андонов, както и заместник-кметът на Пловдив Стефан Стоянов, който получава признание за приноса си във въвеждането на системата за обучение "Монтесори" в държавните детски градини, както и към други образователни проекти в града.


description: Секторът вече е третата най-голяма индустрия в световен мащаб

title: Безопасността и дигитализацията са най-големите предизвикателства пред туризма

maintext:
Според генералния секретар на световната организация по туризма към ООН Талеб Рифай България има много възможности за развитие на културен туризъм
© КРАСИМИР ЮСКЕСЕЛИЕВ
5.5 трилиона долара са преките и косвените приходи в сектора.
Туризмът вече е третата най-голяма индустрия в света след химическата промишленост и горивата, но пред нея стоят редица предизвикателства, свързани основно с осигуряването на безопасността на пътуващите, навлизането на технологиите и дигитализацията в сектора, както и споделената икономика. Такива основни акценти очерта в понеделник генералният секретар на световната организация по туризма към ООН Талеб Рифай. Той пристигна в София за участие в Конгреса на световните цивилизации и модерния туризъм, който за първи път се провежда в България. Според Рифай международните пътувания през 2015 г. са достигнали 1.2 млрд., а при почти половината от тях са посещавани културни обекти.
Новите реалности
Според Рифай в момента най-големите предизвикателства пред туризма са свързани с осигуряването на безопасността при пътуванията, както и с навлизането на технологиите и споделената икономика в сектора. Серията от терористични нападения в различни държави са се отразили пряко на индустрията и там, където ги е имало, приходите са спаднали. "Те атакуват летища, хотели, музеи, цялата туристическа инфраструктура", каза Рифай, подчертавайки, че организаторите на такива актове добре знаят, че "това боли", както в политически, така и в икономически план.
Новите реалности в сектора включват и навлизането на технологиите и дигитализацията. "Днешните технологии, социалните медии могат да бъдат посланик на вашия бизнес, но могат и да го разрушат", коментира Рифай. Той обясни още, че навлизането на споделената икономика в сектора също го променя и даде пример с Барселона, където данните показват, че 75% от настаняванията са през подобни платформи, включително airbnb и др.
Културното наследство на България - скритата възможност
Според Рифай културното наследство, свързано с тракийската цивилизация, може да даде "златна възможност" за развитие на туризма в България, но е необходимо да се представи по подходящ начин пред света. "Не е толкова важно какво имате, а какво правите с това, което имате", каза още той, допълвайки, че България трябва да подчертава стойността на историята си, за да привлече вниманието на света, и тези истории да бъдат продавани като туристически продукт.
Първият конгрес в България
Първият конгрес по туризъм в България, който се провежда съвместно със световната организация по туризма към ООН, ще се проведе от днес до четвъртък в "София тех парк". Участие в събитието ще вземат над 100 чуждестранни делегати, сред които 12 министри и зам.-министри по туризма и културата, както и представители на различни международни институции, организации и медии. Сред гостите на събитието са йорданската принцеса Дана Фирас, както и египтологът д-р Захи Хауас, ръководител на екипа, който е изследвал мумията на Тутанкамон. Част от участниците в конгреса ще посетят още Пловдив и Казанлък, съобщи министърът на туризма в оставка Николина Ангелкова.
По данни на световната организация по туризма секторът се е превърнал в третата най-мащабна индустрия в света след химическата промишленост и горивата с годишни преки и косвени приходи 5.5 трилиона долара. През 2015 г. международните пътувания са достигнали 1.2 млрд., сочат данните на организацията, като темпът е на нарастване и през настоящата година. "42% от туристите заявяват, че целта им е културен туризъм", съобщи Талеб Рифай, допълвайки обаче, че е трудно да се каже, че хората пътуват с една-единствена цел, като обикновено съчетават няколко. Все пак обаче интересът към този сегмент на туризма расте, защото през 2000 г. едва 27 на сто от хората са заявили, че пътуват с цел посещение на културни обекти, сочат още данните.


description: Реализацията на инициативата ще започне през май 2017 г.

title: "Метро България" ще купува плодове и зеленчуци директно от производители

maintext:
Предстои поредица от срещи и обучения, на която "Метро" ще обясни изискванията си към земеделските производители
© Георги Кожухаров
Кампанията "Подкрепяме българското"
През септември и октомври тази година МЗХ организира фермерски пазари в 28 областни градове в страната, по време на които дребни и средни местни производители на традиционни храни и продукти представиха продукцията си. Целта на кампанията "Подкрепяме българското!" е да даде възможност на местните фермери да достигнат директно до широк кръг потребители. В инициативата участваха близо 600 производители, а посетителите бяха близо половин милион, съобщиха от МЗХ.
Българските производители на плодове и зеленчуци ще могат да продават продукцията си директно в магазините на "Метро България" от май догодина. "В момента делът на българските стоки в магазините на "Метро България" се движи между 40% и 50% спрямо цялата продукция, която предлагаме. Плодовете и зеленчуците са с 20 млн. лв. продажби годишно", каза Атила Йенисен, главен изпълнителен директор, на пресконференция в понеделник.Целта на проекта е увеличено присъствие на български пресни плодове и зеленчуци на регалите на "Метро България". "Вместо да купуваме от два логистични центъра, ще купуваме продукция от местни региони, в които имаме магазини", обясни Йенисен. Веригата има обекти в Благоевград, Бургас, Варна, Велико Търново, Плевен, Пловдив, Русе, София, Стара Загора."Ще се съсредоточим върху автентични български продукти и семена. Ще дадем на българските малки производители достъп до нашите магазини и до нашето ноу-хау. Целта е избягване на посредниците, скъсяване на веригата, по-голяма свежест на предлаганите плодове и зеленчуци. И тъй като наши основни клиенти са хотелиери, ресторантьори, фирми за кетъринг, малки търговци, чрез тях продуктите на българските фермери ще достигат до много широк кръг потребители", каза още Атила Йенисен. По думите му по-далечната цел на проекта е да създаде възможности за "сериозен, постоянен и устойчив бизнес" на българските фермери и да помогне за стъпването им на задграничните пазари, където "Метро" присъства.Търговската веригата вече е получила от МЗХ база данни с контакти на земеделски производители и техни браншови структури, намерила е подкрепа и сред академичните среди. Предстои поредица от срещи и обучения, на която "Метро" ще обясни изискванията си към фермерите за достигане на определени показатели и стандарти, за пакетиране и опаковане, за количества и др."Ще гарантираме равни възможности на всички производители. От тях ще зависи дали имат желание и готовност да станат наши доставчици. Ще осигурим обучение и помощ за одобрените кандидати", коментира Атила Йенисен. Той припомни, че "Метро" вече има опит с подобни проекти, които реализира в 25-те държави, в които работи."Производството на български плодове през 2015 г. бележи 20% ръст в сравнение с предходната година, а на зеленчуци – 18%", посочи Десислава Танева, министър в оставка на земеделието и храните. По думите й повече от половината от потреблението на плодове и зеленчуци в страната се осигурява от местни производители. При краставиците например делът на българското производство достига 70%, при черешите – 90%, при орехите – 100%. Танева припомни, че заради субсидии и обвързана подкрепа производството на тикви е скочило с 210% за една година, което обаче изкривило пазара и довело до корекции в условията за подпомагане. "Целта е растежът в резултат на субсидии да стане устойчив, а производителите - конкурентоспособни и пазарно ориентирани", обобщи Десислава Танева."Метро" не е единствената верига, която търси преки контакти с фермерите. "Билла България" от години работи директно с български производители на плодове и зеленчуци. Сътрудничеството на веригата със земеделските стопани стартира през 2010-2011 г. с 11 производителя. През 2015 те вече са 42. По данни на компанията, изнесени по време на конференцията Retail in Detail, организирана от сп. "Регал" и GfK, 27% от оборота на плодове и зеленчуци в магазините "Билла" са направени изцяло с директно доставящи български производители. За "Градините на "Билла" работят 2000 души на сезон.Веригата и земеделските стопани планират съвместно какви количества и видове продукция са необходими, а "Билла" ги изкупува през следващата година. Сроковете на плащане са доста по-кратки от обичайните 30 дена. Веригата оказва и логистична подкрепа, когато производител няма собствен камион.


description: Изграждането на магистралата между Ябланица и Боаза може да излезе с 25% по-евтино от прогнозираното

title: Свързана с Пеевски компания даде най-ниска цена за отсечка от "Хемус"

maintext:
Сред 11-те първоначални участника в търга има само един недопуснат на следващите етапи
© НАДЕЖДА ЧИПЕВА
Очакванията са до края на годината пътната агенция да обяви изпълнителя.
Отсечката трябва да е готова за 2.5 години, като според участници в търга срокът е постижим. Така, ако започне догодина, през 2019 г. ще се пътува до Боаза. Ново продължение на магистралата в посока от София към Варна няма да има скоро, тъй като тепърва две години ще се препроектира трасето.
Компания, свързана с депутата от ДПС Делян Пеевски, участва в обединението, предложило най-ниска цена за изграждането на отсечката от Ябланица до Боаза на магистрала "Хемус". Това става ясно от отворените оферти в агенция "Пътна инфраструктура" в петък. От 11-те кандидата, подали предложения, до отваряне на цени бяха допуснати десет. Най-ниските предложени цени са с над 25% по-ниски от прогнозната стойност и така се оформя силна конкуренция в предимно местното състезание (виж таблицата).Поръчката за магистрала "Хемус" беше първата, която премиерът в оставка Бойко Борисов нареди да бъде прекратена и обявена отново поради съмнения, че компании, свързани с Делян Пеевски и управителя на "Лукойл България" Валентин Златев, са спечелили първия търг в края на 2015 г. Сега тя е разделена на части.Цените в този търг са най-важният фактор, тъй като критерият за оценка на офертите е икономически най-изгодна оферта. Той се образува от показателите предложена цена за изпълнение на проектантските работи с тежест 10 точки, предложена цена за изпълнение на строително-монтажните работи (СМР) и допълнителните разходи - 40 точки, и предложените единични цени за изпълнение на СМР - 50 точки. Тоест отделните единични цени също имат голяма роля в крайното разпределение.Най-ниската обща ценова оферта - 54.643 млн. лв., е на обединение "АМ "Хемус" 1 – 2016", в което участници са испанската "Асигния инфраструктурас", хасковската "АБ" и "Мега инвест холд". Хасковската пътностроителна компания АБ не е в добро финансово състояние, като към 31 юли 2016 г. дружествата от групата й имат близо 8 млн. лв. просрочени данъци. АБ е в списъка на големите длъжници на НАП от 2013 г. съобщи през септември "Капитал" и по тази причина през 2016 г. вече приходната агенция има запори на дялове в дъщерни дружества. Компанията обаче спечели поръчка за ремонт на железопътната отсечка София - Елин Пелин за 120 млн. лв. в консорциум с унгарската Kelet-Ut. Освен това тя успява да си осигури и 29 млн. лв. финансиране от Българската банка за развитие, от които 12 млн. лв. гаранция именно за поръчката на Националната компания "Железопътна инфраструктура".В сектора обяснението за предпочитанията на държавата към АБ е, че това е новият инструмент за поръчки на депутата от ДПС Делян Пеевски. Официално смяна на собствеността не се вижда, а от АБ също отрекоха пред "Капитал" да имат нов собственик. Затова обаче има косвени индикации - вписан от адвоката на "Водстрой 98" (компанията също беше свързвана с Делян Пеевски и смени собствеността си) нов изпълнителен директор, без чийто подпис не могат да се вземат решения.Втората най-ниска цена в търга е предложена от консорциума "ХВП Ябланица" ДЗЗД, в който влизат "Хидрострой" на Велико Желев заедно с наскоро придобитата от него "Водстрой 98" и другата му дъщерна компания "Пътстрой Бургас".Най-високата предложена цена (която все пак е малко под прогнозната) е на обединение, в което влизат гръцката "Актор" и свързаната с Христо Ковачки "Атоменергоремонт" - 78.9 млн. лв. Така разликата между най-ниската и най-високата цена става около 24 млн. лв. Заради големите разлики в цените най-вероятно участниците ще трябва да предоставят обосновки за ценовите си оферти.Само един от 11-те първоначално подали оферти участника е отпаднал и това е консорциумът "Автомагистрали Хемус инженеринг", в която участваха "Агромах", "Пътища Пловдив", "Водно строителство - Благоевград", и "Оберослер КАВ Пиетро" (Италия).Индикативната стойност на поръчката е 80 млн. лв. без ДДС, или 8.6 млн. лв. на километър, като финансирането е от бюджета. В предишната поръчка сегашните 10 км бяха част от отсечка от 23 км. За строител беше избран консорциумът на "Джи Пи груп" с цена 277-298 млн. лв. без ДДС, с над 4 млн. лв. повече на километър от сегашната поръчка.Планираната скорост по участъка от Ябланица до Боаза е 140 км/ч според обявлението за търга. Отсечката ще бъде с по две ленти за движение в посока, широки по 4 м, две ленти за спиране по 3 м, средна разделителна ивица - 2 м, водещи ивици и банкети. Предвидено е изграждането на 5 селскостопански подлеза, 2 селскостопански надлеза, както и подлез при общинския път Брестница - Съева дупка. Ще бъде изградена и етапна връзка при километър 87 с пътя Коритна - Белокопитово.Поръчката за новите 9.3 км от "Хемус" идва след отменените през февруари два търга за 60 км. Тогава въпреки по-големите суми участваха по 8 кандидата за отсечка, но чуждите бяха или отстранени, или се отказаха, а останалите на финала дадоха високи цени. Сега, макар поръчката да е по-малка, кандидатите са повече и нямат осигурени договори за много строежи и това според участници може да доведе до значително по-ниски цени от прогнозираната от държавата.Очакванията са до края на годината пътната агенция да обяви изпълнителя и ако няма обжалване на процедурата, да бъде подписан договорът.


description: Акциите на свързаните с петрола компании отчетоха понижения. Инвеститорите заложиха, че до сделка за намаляване на добива няма да се стигне на...

title: Азиатските борси очакват решението на ОПЕК

maintext:
Акциите на свързаните с петрола компании отчетоха понижения. Инвеститорите заложиха, че до сделка за намаляване на добива няма да се стигне на днешната среща на организацията във Виена. Nikkei 225 се движи почти без промяна малко преди края на сесията, а корейският Kospi се повиши с 0.35% насред политическата криза в страната. Въпреки това, секторният Kospi 200 Steel & Materials се понижава с над 2%, сигнализирайки за отсъплението на инвеститорите от акциите на производителите на суровини материали. В Китай, Shanghai Composite прекъсва 4 поредни сесии на ръст, губейки процент.
Информацията е актуална към 07:50ч.


description: Търговията с автомобили, части и сервизи в България продължава да отчита значителен растеж

title: Търговия с автомобили, части и сервиз: Колелата на растежа

maintext:
В топ 20 присъстват няколко компании от сервизния сегмент, които се развиват добре
© ГЕОРГИ КОЖУХАРОВ
Статията е част от класацията на най-динамичните малки и средни компании "Гепард". Поръчайте изданието на хартия или в pdf формат тук или на 02/4615 271 и 02/4615 349. Цена 15 лв. с ДДС и доставка.
Общите приходи на двадесетте компании в класацията са скочили средно със 78%.
Автомобилният пазар винаги е бил чувствителна и любима тема за българския потребител. От една страна, почти всеки от нас шофира и има мнение за коли, пътна обстановка, винетки и т.н. От друга, всеки ремонтира автомобила си и има преки впечатления от монтьори и сервизи. Търговията с авточасти в България расте стабилно през последните години. В същото време продажбите на нови и употребявани коли през 2015 г. също отчетоха повишение. Доказва го и секторната класация на "Гепард" за най-динамичните фирми в търговията с автомобили, сервизи и части. Общите приходи на двадесетте компании в класацията са скочили средно със 78%.В подреждането има различни фирми от сектора - дилъри на коли и камиони, сервизи, търговци и дистрибутори на авточасти, с общ оборот от 395 млн. лв. спрямо 222 млн. лв. година по-рано. Показателно е, че само една от компаниите е на загуба, както и че почти всички в подреждането увеличават персонала си.Лидер по растеж е русенската "Ес транс", която е дилър и сервиз на Nissan и Great Wall. Фирмата има и няколко магазина за авточасти. Приходите й за последната година са рекордни и са скочили с 200% до 11.2 млн. лв. Вторият в класацията също е търговец на автомобили - "София ауто България", която тази година отпразнува 15 години от началото на дейността си. Оборотът й е скочил със 183% до 15 млн. лв. Фирмата е един от дилърите на Opel в България, като през 2015 г. е продала 241 нови автомобила от германската марка спрямо 63 година по-рано, което й отрежда дял от 20% от общите продажби на Оpel в България.Трети в класацията е компанията с най-високи приходи в топ 20 - вносителят на камиони MAN "МВБ трак енд бъс България". Оборотът на фирмата е скочил със 124% до 87.4 млн. лв. Причината са добрите продажби на тежкотоварни превозни средства на целия пазар през последната година, където фирмата е един от лидерите с пласираните 876 нови и употребявани камиони и автобуси. От неотдавна компанията има нов собственик - новосъздадено дружество "М тракс България" на варненската компания за добив на инертни материали "Ескана", която е непряко свързана с групата на "Химимпорт".Номер четири в класацията също е дилър на автомобили - хасковската НАР, която е официален вносител на "АвтоВАЗ" в България. През миналата година компанията е увеличила приходите си повече от два пъти до 4.45 млн. лв. Значителна част от повишението се дължи на спечелената поръчка от фонд "Земеделие" за 25 високопроходими автомобила на стойност 545 хил. лв. без ДДС. Може да се очаква растеж и през тази година, след като фирмата победи в още един търг на фонда - този път за доставка на още 40 "Лада Нива" за 747 600 лв. без ДДС.Малко от фирмите в класацията са с чуждестранни собственици, но веднага впечатление правят две - търговците и дистрибутори на автомобилни части "Интер карс България" и "Ауто Кели България". Първата е част от полския лидер в Централна и Източна Европа Inter Cars, а втората - на международния холдинг Rhiag Group. Растежът и на двете е един и същ - 106%, като "Интер карс България" не крие амбициите си да се бори за първото място на конкурентния пазар на авточасти в страната (профил на компанията четете на стр...). Според управителя Вихрен Богданов секторът в България ще продължи да расте, а през тази година фирмата му ще отчете ръст от над 45%.В комбинация с добрия растеж на пазара на тежкотоварни автомобили покрай тях се развиват и странични бизнеси. Такава е "Скуба България", която е част от литовската Skuba Group. Фирмата се занимава основно с продажба на резервни части за товарни автомобили и автобуси. От началото на дейността си през 2012 г. приходите на компанията постоянно растат, като за последната година достигнаха 9.3 млн. лв. В топ 20 присъства и търговец на употребявани камиони и бусове - "СД Шерком".Сериозно е представителството в класацията и на търговците на употребявани автомобили, като присъстват такива и от по-малки населени места като Чепинци и с. Труд. Обяснението е просто - продажбите на коли втора ръка са десет пъти по-големи от тези на нови автомобили, като няма изгледи това съотношение скоро да намалее.В топ 20 присъстват няколко компании от сервизния сегмент, които се развиват повече от добре. "Княжево сервиз", в която основен акционер е "Титан сървис", обслужва камионите, които чистят София, на "Титан" и ЗМБГ. През миналата година фирмата е повишила приходите си с 45% до 7.5 млн. лв. Прави впечатление рентабилността на компанията от над 47%. Тя има и голямо процентно увеличение на персонала - почти 50%.Най-много служители в топ 20 има друг търговец на автомобили - "Омникар ауто" - 133, като броят им продължава да расте. Компанията е сред основните дилъри на Renault и Dacia в страната, а през 2015 г. оборотът й е нараснал с 40% до 76 млн. лв. За последните седем години приходите й са скочили 15 пъти. Тя е част от групата "Омникар", която е собственост на основния акционер в "Спиди" Валери Мектупчиян.Все още няма индикации, че следващата година ще е по-слаба от тази за компаниите от автомобилния сектор. Данните за регистрациите на нови и стари автомобили на КАТ за първото полугодие на 2016 г. показват, че колите по българските пътища продължават да нарастват. Което означава и още бизнес за фирмите от сектора по цялата верига.


description: Софийска градска прокуратура е привлекла като обвиняем бившият министър на икономиката и енергетиката Румен Овчаров, заради това, че не е упражнил...

title: СГП повдигна обвинения на Румен Овчаров заради АЕЦ "Белене"

maintext: Софийска градска прокуратура е привлекла като обвиняем бившият министър на икономиката и енергетиката Румен Овчаров, заради това, че не е упражнил достатъчно контрол върху изпълнителните директори на НЕК Любомир Велков и Мардик Папазян. Става въпрос за споразумение с "Атомстройекспорт" на стойност 200 млн. евро за изграждането на площадка за първи и втори блок на АЕЦ "Белене".Обвинения по възобновения от прокуратурата казус "Белене" освен Овчаров, Велков и Папазян до този момент са повдигнати на бившия енергиен министър Петър Димитров и на председателя на енергийната комисия в парламента Делян Добрев.


description: Ако резултатът не стане задължителен, партиите ще решават дали и как ще се промени политическата карта на България

title: Въпросите от референдума влизат в парламента

maintext:
Хората, които отиват да гласуват днес, вярват, че ще разкарат политическия елит днес, а чрез тази система ще го бетонират, смята политологът Стойчо Стойчев
© НАДЕЖДА ЧИПЕВА
Изходът от забравения от партиите референдум може да се превърне в по-големия залог на тези избори.
Това е "лекият" сценарий, при който бариерата за активността не е прескочена, но все пак НС е длъжно да разгледа въпросите, подкрепени с мнозинство. Парламентът не е длъжен да ги приеме, но е възможно да се повтори ситуацията, която се случи след последния референдум за електронното гласуване отпреди година. Електронното гласуване влезе в парламента и в комисията по правни въпроси, но отвори и "кутията на Пандора" (по премиера Борисов) на странните предложения за промени в изборното законодателство, включително ограничаването на вота в чужбина, скъсяването на кампанията, както и задължителния вот. Начинът, по който задължителното гласуване бе обезсмислено (премахнаха се смислените и приложими санкции при негласуване), може да послужи за отправна точка какво можем да очакваме и от обсъждането на въпросите от настоящия референдум, в които са заредени много по-сериозни последици.
Прогнозните данни на социологическите агенции за изборната активност на референдума, както и обявените от ЦИК към 20 часа в неделя показаха, че инициираното от екипа на "Шоуто на Слави" допитване за нови изборни правила може и да не надхвърли изискваните прагове, така че резултатите да имат задължително действие. Но, както показа гласуването на предишния референдум - за електронното гласуване, активността е скочила силно в последните часове, така че само окончателните данни на ЦИК ще посочат какъв ще е статутът на допитването в неделя.Със сигурност обаче трите въпроса - за мажоритарна система, задължително гласуване и намаляване на партийната субсидия, ще бъдат внесени за обсъждане в парламента и в крайна сметка депутатите ще вземат решението по тях. Те могат да отхвърлят изразените от избирателите мнения или пък да ги приемат частично. В зависимост от това, което би устроило най-добре парламентарното мнозинство по този въпрос, не е изключено да се стигне и до промяна, която би променила радикално политическата карта на България - такава, каквато я познаваме в последните 26 години.Според закона за прякото участие на гражданите във властта, за да има допитването по трите въпроса задължително действие, първото условие е по всеки от въпросите да са гласували не по-малко от участвалите в последните избори за Народно събрание (3 501 269 души). Второто условие за задължителност на резултата е с "да" са отговорили повече от 50% от гласувалите. Ако и двете условия са изпълнени, парламентът трябва да трансформира волята на гласоподавателите директно чрез съответните промени в Изборния кодекс.Към 19 часа прогнозната избирателната активност на референдума бешедуши от имащите право на глас. Съответно подкрепата да въвеждането на мажоритарния избор е 74.2%, за задължителното гласуване - 65.6%, и за намаляване на партийните субсидии от 10 на 1 лев на спечелен глас - 78.1%.Ако окончателните данни потвърдят, че на референдума са гласували по-малко от 3.5 млн. души, това означава, че не се изпълнява първото изискване и резултатите от него не могат да са задължителни.При надхвърляне и на двата прага - брой гласували и над 50% подкрепа и ако не бъдат обжалвани, в тридневен срок резултатите от референдума се публикуват в Държавен вестник и влизат незабавно в сила. Народното събрание ще има 3 месеца да приведе в съответствие всички имащи връзка с тях закони. А това означава, че следващите парламентарни избори ще бъдат мажоритарни, с абсолютно мнозинство в два тура.Това може да не се случи, ако следващите избори са предсрочни - при хипотезата, че кандидат-президентът на ГЕРБ Цецка Цачева губи на първия тур и премиерът Бойко Борисов спази думата си, че при такова развитие правителството му ще подаде оставка. Според политолога Стойчо Стойчев президентът Росен Плевнелиев може да се окаже в трудната ситуация да не може да разпусне настоящия парламент, защото по закон не може да го прави три месеца преди края на мандата си през януари. Той смята, че депутатите най-вероятно няма да рискуват да приемат промените в Изборния кодекс, които да въведат мажоритарния вот за предсрочните избори и тази задача ще се падне на бъдещите депутати от 44-ото Народно събрание, които ще бъдат избрани по сегашните правила.Ако референдумът се окаже задължителен, интересен момент е, че според Изборния кодекс "наименованията, границите и номерацията на изборните райони се определят от президента на републиката не по-късно от 71 дни преди изборния ден". Това означава, че следващият президент - който и да е той, ще има важна роля в начертаването на бъдещата електорална карта, смята Стойчев.Евентуалното преминаване към мажоритарна система може да произведе много неизвестни. Политологът Димитър Димитров дава няколко примера за това: "Ще трябва да се решават важни въпроси, като например какво се случва с избраните депутати, които стават министри - дали ще се правят повторни частични избори, защото листи няма да има", казва той. Друг проблем според него ще е гласуването в чужбина - там не може да се направи едномандатен район, което означава, че или гласуването в чужбина трябва да отпадне, или че трябва да се търси някакъв компромисен вариант - запазване на партийните листи в чужбина или създаване на едномандатни региони в Турция и Западна Европа например. Все варианти, които ще раздразнят огромни части от обществото.Според политолозите най-опасният ефект от мажоритарния вот ще е създаването ако не на двупартиен модел в парламента, то на двублоковост. "Няма да последва задължително двупартиен модел, защото на втори тур могат да играят всички срещу ГЕРБ", смята Стойчо Стойчев и добавя, че основните партии в парламента ще бъдат две-три, което ще затвори вратата за нови партии и политици. "Тази система ще произведе точно обратния ефект на този, който се прокламираше всъщност. Хората, които отиват да гласуват днес, вярват, че ще разкарат политическия елит днес, а чрез тази система ще го бетонират", категоричен е той, уточнявайки, че не смята това за изначално добър или лош ефект. Димитър Димитров смята, че резултатите на референдума ще засилят позициите на ГЕРБ, и затова не очаква Борисов да подаде оставка днес. "Ако мине референдумът, парламентът след три месеца е готов с нов кодекс, след шест прави нови избори и има 160 депутати", смята той. Разбира се, този блок ще спечели пълно мнозинство и няма да има мърдане до следващите президентски избори през 2021 г., добавя той.


description: Изпълнителният директор на "Subway България" и "Subway Румъния" пред "Капитал"

title: Иван Тодоров: Целта е към 2019 г. да имаме близо 60 ресторанта в страната

maintext:
[Subway България]
Визитка
Иван Тодоров отваря първия си Subway ресторант през 2008 г. Шест месеца по-късно е назначен за "Агент бизнес развитие" на веригата Subway за България. Под неговото ръководство са открити всички 40 ресторанта в страната, 24 от които са негова собственост. Тодоров бе отличен за постиженията си в развитието на марката в България и беше обявен от централата на Subway за най-добър "Агент бизнес развитие" на 2011 г. в цял свят. Освен това беше избран от централата на Subway да развие веригата в Румъния.
- Общият им брой достигна 39, в т.ч. и сезонните обекти, а до края на годината ще станат 40 с отварянето на "Subway Рила" в Боровец през декември. През тази година бяха отворени три ресторанта от веригата - в Банско, Пловдив и Боровец.- Очакваният ръст е само 5%, но все пак е нещо на фона на трудния пазар в момента. (Приходите от оперативна дейност през миналата година са 1.551 млн. лв., а общите приходи - 2.165 млн. лв. - бел. авт.)- Общият размер на инвестицията е между 80 хил. и 120 хил. евро в зависимост от големината и състоянието на наетото помещение, като нямаме изискване то да бъде собствено. Първоначалната франчайз такса е 7500 евро при подписване на договора. Локацията за ресторант следва да получи одобрение от централата на Subway. Получателят на франчайз права плаща 8% от оборота за лицензионна такса и 4.5% за фонд "Реклама" (FAF). Той е длъжен да оперира ресторанта в съответствие със стандартите на Subway, като стриктно съблюдава всички процедури и правила.- Новото е възможността, която се дава на кандидатите, желаещи да инвестират в този бизнес, да бъдат "пасивни" франчайз партньори.- При двама кандидати за франчайз, които ще се кооперират, допустимо е единият (който желае да инвестира в този бизнес, има финансова възможност и стремеж да разшири своето бизнес портфолио, но не желае реално да се ангажира с оперативната работа в ресторанта) да фигурира в договора за франчайз като "инвеститор". Така той ще бъде "пасивен" франчайз партньор на другия, с което отпада досегашното изискване за задължително преминаване на обучителния курс и 100% участие в оперативната дейност на ресторанта за всяко от лицата, подписали франчайз договор. Това е едно облекчение, което дава възможност за споделяне на бизнес начинанието от двама (или повече) партньори. При тази опция единият може да подсигури нужния капитал, а другият да поеме изцяло управлението на ресторанта, преминавайки 2-седмичния обучителен курс. И двамата обаче ще фигурират както в договора за франчайз правата, така и в дружеството, под "шапката" на което ще оперира ресторантът. В САЩ се нарича Silent Partner.Досега всички задължително преминаваха обучителния курс, за да бъдат официално вписани в договора за франчайз, даващ им правото да работят под марката Subway за срок от 20 години. С това изискване те следваше да планират време за обучение и присъствие в ресторанта, както и да владеят английски език, за да преминат успешно своето обучение. Промяната ще даде възможности за разширяване на бизнес портфолиото на кандидати, занимаващи се с други бизнеси, и в сферата на ресторантьорството.- Близо 70% от франчайзополучателите на Subway в световен мащаб притежават повече от един ресторант. MUO ви се предоставя, при условие че вече успешно управлявате първия ваш ресторант, спазвайки всички стандарти на Subway, в продължение на повече от 6 месеца. При MUO трансферната или лицензионна такса, която следва да заплатитe според това дали закупуватe съществуващ или изграждатe нов ресторант, е редуцирана. Предимство за франчайз партньора, който притежава повече от един ресторант, е, че по този начин ще контролира много по-добре разходите си, както и че ще може да ги намали, и като цяло е предпоставка за по-рационално организиране на цялата оперативна дейност.- Да, ето един пример. Ако в даден ресторант имате по-голямо количество от продукти, чийто срок на годност изтича, може да ги прехвърлите за продажба към другия ресторант, така че да не се стига до бракуването им, респективно до по-високи разходи food cost. Тук не изтъквам като предимство икономията от мащаба, тъй като, независимо дали e MUO или собственик на един ресторант, като наш франчайз партньор той се ползва с общите преференции за групата на Subway ресторантите.В България съотношението на съществуващите ресторанти между MUO и франчайзьор с един ресторант е почти 50:50. Факт е, че огромният растеж на Subway в световен мащаб се подхранва от съществуващите франчайзополучатели. Някъде между 60% и 70% от новите ресторанти, изграждани всяка година, са дело на собственици на повече от един ресторант. Като цяло достъпната първоначална инвестиция, нуждата от поддържане на малки помещения и персонал, както и липсата на изисквания за предишен опит в ресторантьорството, правят бизнес модела на Subway много успешен.- Идеята все още няма реализация на територията на България въпреки успешните примери, които имаме в това отношение на пазара в Румъния. Убеден съм, че подобна стъпка не само ще даде положително отражение върху развитието на марката в България, но и ще допринесе за повишаване стандарта на предлаганите услуги в самите бензиностанции и ще увеличи потока от хора към тях. Този модел на бизнес партньорство успешно съществува навсякъде по света, където Subway присъства в обекти на световно признатите вериги бензиностанции.- В Румъния бизнесът се повлия в изключително положителна посока след намаляването на ДДС от 24% на 9%. В Букурещ към момента има 16 ресторанта от веригата, като 100% от настоящите франчайзери имат желание да отворят нови обекти и са в процес на търсене на локация. Имаме постоянно запитване от нови желаещи. Скоро ще отворим още един ресторант на бензиностанция. Както споменах, там тази колаборация работи много добре, но и операторите на бензиностанциите са много по-отворени към идеята.- Планираме да отворим 4–5 заведения с акцент върху навлизането на пазари, където към момента марката все още няма присъствие. Имам предвид Велико Търново, Благоевград, Плевен и Русе, които имат нужния потенциал за развитие на бранда. Очакваният ръст в обема на продажби е между 15 и 20% предвид новите продукти, които ще бъдат поетапно включвани в менюто ни с цел неговото обогатяване и разнообразяване, като отражение на новите тенденции в областта на храненето.- Пазарът е динамичен като цяло. Не си поставяме ограничения, а се водим от логично допустимите към дадения момент възможности за развитие, които са налице. Поставената цел е към 2019 г. да имаме близо 60 ресторанта в цялата страна. Преди всичко обаче залагаме на стабилно, макар и не с толкова голям и бърз размах развитие, за да гарантираме присъствие на марката в дългосрочен план на българския пазар.След първите години на стремителен растеж във време на криза и насочване към бизнес възможности с по-малко рискове, какъвто е нашият франчайз модел, последва период на стабилизиране и "пресяване" на партньорите, с които да продължим напред в развитието на марката. Част от тях се превърнаха в MUO, с което ядрото стана по-стабилно. Ситуацията в България като цяло през последните години е в голяма степен политически повлияна, а и липсата на икономическа стабилност правят развитието на бизнеса още по-голямо предизвикателство за нас, с което смятам, че се се справяме успешно.Интервюто взе Мара Георгиева